Venäjän opetus- ja tiedeministeriö rahoittaa isänmaallisia väitteitä kehittäviä tutkijoita.

Georgiaan Moskovasta siirtynyt journalismin professori Oleg Panfilov tarkastelee Obozrevatel-julkaisussa eräiden venäläisten tutkijoiden uusia väitteitä maan roolista.

Panfilovin mukaan Venäjän hallitus edistää väitteiden levittämistä ja kasvava määrä venäläisiä uskoo niitä. Niillä katsotaan olevan Kremlin hyväksyntä,. Maan opetus- ja tiedeministeriön avustukset ovat monen takana.

Vallitsevan historiankirjoituksen mukaan nykyiset venäläiset alkoivat erottua vasta 1100-luvulla. Professori kertoo kuitenkin äsken nähneensä videon, jolla kansatieteilijä Svetlana Tsharnikova esitti brittien olleen alun perin venäläisiä.

Moskovalaisen tiedeakatemian johtaja Andrei Tjunjaev vakuuttaa muinaisen Rus-kansan olleen indoeurooppalaisia, jotka elivät kauan ennen ajanlaskumme alkua.

Tjunjaev sanoo myös, että nykyisen Italian alueen etruskit noin 2 000 vuotta sitten lähtivät Smolenskista, olivat slaaveja ja myös perustivat Rooman.

Tjunjaevin akatemian muinaisslaavilaista instituuttia johtavan Valeri Tshudinovin mukaan koko Kaukasusta asuttivat antiikin aikaan venäläiset vuoristolaiset.

Professori Panfilovin mielestä Venäjän hallitus tarvitsee ”pseudohistorioitsijoita, jotka auttavat propagandallaan ’patriootteja’ vakuuttumaan, että ’venäläiset ovat suuri valtio’ ja jopa että Jeesus oli venäläinen”.

– Viimeisen vajaan sadan vuoden aikana on syntynyt uusi ihminen, ensin neuvostoihminen ja sitten venäläinen, jonka sensuuri ja propaganda kasvattivat uskomaan tarinoihin ja keksittyyn historiaan, Oleg Panfilov katsoo.